作者:齊己
標題:假山
內容:匡廬久別離，積翠杳天涯。靜室曾圖峭，幽亭複創奇。典衣酬土價，擇日運工時。信手成重疊，隨心作蔽虧。根盤驚院窄，頂聳訝簷卑。鎮地那言重，當軒未厭危。巨靈何忍擘，秦政肯輕移。晚覺莎煙觸，寒聞竹籟吹。藍灰澄古色，泥水合凝滋。引看僧來數，牽吟客散遲。九華渾彷彿，五老頗參差。蛛網藤蘿掛，春霖瀑布垂。加添雙石筍，映帶小蓮池。舊說雷居士，曾聞遠大師。紅霞中結社，白壁上題詩。顧此誠徒爾，勞心是妄為。經營慚培塿，賞玩愧童兒。會入千峰去，閑蹤任屬誰。